**Utkast til forskrift om endring av forskrift 7. august 2013 nr. 956 om luftfartsoperasjoner og forskrift om endring av forskrift 14. desember 2016 nr. 1578**

Fastsatt av Luftfartstilsynet …..med hjemmel i lov 11. juni 1993 nr. 101 om luftfart § 5-1 annet ledd, § 9-1, § 15-4 jf. delegeringsvedtak 10. desember 1999 nr. 1273.

I

I forskrift 7. august 2013 nr. 956 om luftfartsoperasjoner gjøres følgende endringer:

Ny § 4b skal lyde:

§ 4b. *Engangs fergeflyging*

 For enkeltstående flyging med luftfartøy for at det enten skal utrustes, repareres, inspiseres eller annet tilsvarende formål, eller når flygingen gjennomføres ved import eller eksport av luftfartøyet, gjelder driftsreglene i forordning (EU) nr. 965/2012 som gjennomført i forskrift 7. august 2013 nr. 956 om luftfartsoperasjoner, vedlegg VII (del-NCO) tilsvarende så langt de passer. Dette gjelder likevel ikke dersom flygingen gjennomføres med passasjerer eller frakt, eller hvor luftfartøyet er oppført i en operatørs AOC eller selverklæring.

Ny § 4c skal lyde:

§ 4c. *Driftsorganisasjon for fergeflyging*

 Selskap som utelukkende driver med fergeflyging av luftfartøy skal ha driftstillatelse utstedt av Luftfartstilsynet. Følgende deler av driftsreglene i forordning (EU) nr. 965/2012 som gjennomført i forskrift 7. august 2013 nr. 956 om luftfartsoperasjoner, gjelder tilsvarende så langt de passer:

1. Vedlegg III (del-ORO), men likevel ikke kapittel AOC, kapittel SEC, kapittel FC seksjon 2 og 3, kapittel CC, kapittel TC, samt bestemmelsen ORO.MLR.105.
2. Vedlegg V (del SPA).
3. Vedlegg VIII (del SPO).

II

I forskrift 14. desember 2016 om lufttrafikkregler og operative prosedyrer gjøres følgende endring:

§ 16 skal lyde:

§ 16. *Til SERA.5005(f)*

 I tillegg gjelder:

1. Minstehøyden kan fravikes når flygingen utføres ervervsmessig, utenfor tettbebyggelse eller folkeansamling i friluft, og skjer i samsvar med forordning (EU) nr. 965/2012, vedlegg VIII (Part SPO) som gjennomført ved forskrift 7. august 2013 nr. 956 om luftfartsoperasjoner.
2. Minstehøyden kan fravikes når det er påkrevd for innflyging for treningsformål såfremt innflygingen ikke foretas over tettbebyggelse eller folkeansamling i friluft.
3. Seilfly som utfører hangflyging kan fly ned til en minstehøyde av 50 m over bakken eller vannet.

III

Forskriften trer i kraft straks.